section_heading: Strateški položaj
paragraph_text: Strmi hrbat izduženog čunjastog brijega, na nadmorskoj visini od 670 metara (i 90 metara iznad svog podnožja), s kojeg se pruža pogled daleko na sjever i sjeveroistok, prema Josipdolu i Tounju, idealno je mjesto na kojem je izgrađen čvrsti kameni kastrum, a u njegovu podnožju razvilo se srednjovjekovno naselje s nekoliko tisuća stanovnika. Dominantan strateški položaj učinio je da Tržan-grad nikada nitko nije osvojio, premda su Turci od pada Bosanskog Kraljevstva 1463. godine sustavno prijetili, a 1493., neposredno prije Krbavske bitke, temeljito opljačkali i spalili grad Modruš ispod kastruma, čije zidine nisu bile dovoljno čvrste da ih zaustave.